OBH 6297/1996.
Az állampolgári jogok országgyűlési biztosának jelentése
Ügyintéző: dr. Haraszti Katalin

A vizsgálat megindulása:

	A magát libériai állampolgárnak valló panaszos azért fordult az állampolgári jogok országgyűlési biztosához mert sérelmezte, hogy letartóztatás alatt áll a "miskolci katonai börtönben", ahol embertelenül bánnak vele. Panaszos kifogásolta, hogy a rendőrség őt annak ellenére kívánja libériába küldeni, hogy jelezte hazájába történő visszatérése esetén élete, személyes biztonsága veszélyben lenne.

A vizsgálat megállapításai: 

	Panaszos - mint labdarúgó -  1995. július 13-án a BVSC-DREHER FC Sportklub (a továbbiakban: sportklub) meghívására, próbajáték céljából legálisan érkezett Magyarországra. A próbajátékot követően panaszost a sportklub nem szerződtette, azonban az ország területét nem hagyta el.
	Panaszos menedékjogi kérelmet terjesztett elő az ENSZ Menekültügyi Főbiztosság Budapest Irodájánál, amit az Iroda 1995. augusztus 10-én elutasított.
	 1996. június 20-án egy ellenőrzés során panaszos személyazonosságát nem tudta igazolni, ezért a rendőrség előállította. A Heves Megyei Rendőr-főkapitányság (a továbbiakban: rendőr-főkapitányság) 1996. június 20-án kelt 160-328/1996. számú határozatával - a ki-és beutazás szabályainak megszegése miatt - panaszost kiutasította az országból. A kiutasítás végrehajtását a rendőr-főkapitányság felfüggesztette és elrendelte  panaszos kijelölt helyen való tartózkodását. A rendőr-főkapitányság panaszos kötelező tartózkodási helyéül a Miskolci Határőr Igazgatóság Közösségi Szállását jelölte ki. 
	Panaszos ismételten menedékjogi kérelmet terjesztett elő az ENSZ Menekültügyi Főbiztosság Budapest Irodájánál, ami az Iroda 1996. június 26-án elutasított.
	Panaszos kérelmezte kijelölt tartózkodási helyének megváltoztatását, a kijelölt tartózkodási hely megváltoztatásának elutasításától szóló határozat ellen bírói jogorvoslattal is élt. A Miskolci Városi Bíróság 1996. december 18-án kelt 9. Ir. 19/1996/2. számú végzésével a keresetet elutasította. Végül a rendőr-főkapitányság 1997. április 29-én kelt 160-328-M/1996. számú határozatával panaszos tartózkodási helyéül a Nemesbikki Református Szeretetotthont jelölte ki, ahol jelenleg is tartózkodik.
	A kiutasítást elrendelő határozat ellen panaszos bírósághoz fordult. Az Egri Városi Bíróság 1997. június 25-én kelt 19 P. 22.053/1996/25. számú ítéletével panaszos kiutasításáról szóló határozatot hatályon kívül helyezte és az eljáró közigazgatási szervet új eljárásra kötelezte. A Heves Megyei Bíróság 1997. szeptember 30-án kelt 2. Pf.20. 650/199764. számú itéletével az első fokú bíróság itéletét helyben hagyta. 
	A megismételt eljárás során panaszost a Menekültügyi és Migrációs Hivatal 1998. június 30-án kelt 106-6193/10/1998. számú határozatával - a menekültek helyzetére vonatkozó 1951. évi július hó 28. napján elfogadott egyezmény valamint a menekültek helyzetére vonatkozóan az 1967. évi január hó 31. napján létrejött jegyzőkönyv kihirdetéséről szóló 1989. évi 15. törvényerejű rendelet 1. cikkének A pontja alapján - menekültként elismerte.

A vizsgált alkotmányos jog:

	- Menedékhez való jog /Alkotmány 65. § (1) bekezdése /.

Alkalmazott jogszabályok:

Az állampolgári jogok országgyűlési biztosáról szóló 1993. évi LIX. törvény

16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

29. § (1) E törvény alkalmazásában hatóság:
a) az államhatalmi, államigazgatási feladatot ellátó szerv;
b) az államigazgatási jogkörben eljáró egyéb szerv;
c) a fegyveres erők;
d) a rendőrség, a rendészeti szerv;
e) a nemzetbiztonsági szolgálatok;
f) az igazságügyi szerv – kivéve a bíróságot –;
g) a helyi önkormányzat;
h) a bíróságon kívüli jogvitát kötelező érvénnyel eldöntő szerv.

A vizsgálat megállapításai:

	Az 1993. évi LIX. tv. 16. § értelmében - figyelemmel a 29. § (1) bekezdésének f) pontjára is - az országgyűlési biztos hatásköre nem terjed ki a bírósági eljárásokra, illetve a bíróság által már felülvizsgált ügyekre.
	Ezért mind a kijelölt tartózkodási hely megváltoztatására, mind a kiutasítását elrendelő közigazgatási határozat felülvizsgálatára vonatkozó kérelmét - figyelemmel a bírósági határozatokra - hatáskör  hiányában elutasítom.

Budapest, 1998. szeptember 24.

Gönczöl Katalin